इत्थें हुन थोड़े दिने लेई बन्नह बन्नियै तला दा पानी डक्की रक्खे दा हा। पर जिस बेलै मंगल उत्थें धड़ाम कीता दा पेया तां उसदे ढौने कन्ने ओ बन्नह त्रुटी गेआ ते पानी दा रस्ता खुली गेआ ते ओ छर-छर करी उत्थें जमा होन लगा। इस कशा पैलें जे लोक मंगलै गी ठोआलीं खडेरदे, उसदे टल्ले त्ररपिन्न होई चुके दे हे चे मुं-सिर चिक्कड़ै कन्ने गोत होई गेदा हा। मंगल उंदे हत्था छुड़कने लेई छटपटा करदा हा, पर अट्ठें दसें ने दे तकड़े डौलें च जकड़ोए दा ओ बे-बस हौइयै शराबी वांगर बुड़बुड़ांदा रस्तै रस्तै टुरी पेआ। भला ओपरा हा ओ लाड़ा। सिरै दा साफा नदारद ते बाल खिल्लरे दे हत्थै च उसने खूंढी जेनेई करपान लेदी ही ! सिरै पर सेहरे थार किश झुड़िआं ते कड़े ! केसरै दी छनाकिए बदलै चिक्कड़े दे थोबे-ते अक्खीं च प्यार-महब्बत दे डोरें बजा ही घृणा नमोशी, ते हांरे-नेयां दे मैले-नेह अत्थरूं ! ते बड़ी अजब-ओपरी हो ओ जान्नी बी ! जियां आक्खो खुद शिवजी गै ब्याहन चले होन-गल रुद्राक्ष दिआं मालां ते सप्प, भंग-धतूरे दा भोग ! लक्कै दोआलै लगोंट ते मुंढे पर मृगशाला ते हत्थै च त्रशूल ! ते जन्यार हे बांदर,सप्प, शेर, चित्तरे ते हाथी-ते बाजें-गाजें चे ब्यानु तूतड़िएं थार ही कुत्तामक्खी दी भिन-भिन, जेड़ी केईं चाली दे बचार, इक ओपरा गै भै ते जलूली-जन पैदा करदी ए-ते उसदे कन्ने ही आट्टा पीहने वाली मशीनै दे घुग्गू दी कु-कू "कु-कू"।